asfaltmaleri
Store norske leksikon,Kunst og estetikk,Bildende kunst,Kunstvitenskap,Teknikker og materialer i bildende kunst
Et asfaltmaleri er et bilde som er malt på lerret eller plate, hvor kunstneren har brukt en brunaktig maling som består av en løsning av asfalt og terpentinolje.
Egenskaper Denne malingen gir en glødende og brun til rødbrun virkning. På den negative side tørker og herder denne malingen aldri fullstendig. Over tid mørkner fargen, og maleriets overflate kan sprekke opp og avdekke grunderingen.Asfaltmaling har særlig blitt brukt til lasurer. I dag blir denne malingen oppfattet som uegnet. Historikk Brune farger og lasurer av dette slaget ble mye benyttet i enkelte miljøer på 1700- og 1800-tallet. Den engelske maleren Joshua Reynolds og den østerrikske maleren Hans Makart er kjent for sin utbredte bruk av denne typen maling.I boken Norske malere og billedhuggere (1904) går Jens Thiis hardt ut mot de norske malerne som tilhørte miljøet ved kunstakademiet i Düsseldorf, Düsseldorf-skolen. Han kritiserte dem for bruken av kasselerbrunt og lasurer som inneholdt asfalt. Les mer i Store norske leksikon krakelering – kunst oljemaleri Litteratur Mérimée, J.-F-L. (1839). The Art of Painting in oil, and in Fresco. Being a History of the various Processes and Materials employed from its discovery by Hubert and John van Eyck, to the Present Time. London: Whitakker & Co. Thiis, Jens (1904). Norske malere og billedhuggere. En fremstilling af norsk billedkunsts historie i det nittende århundrede med oversigter over samtidig fremmed kunst. Bergen: John Griegs Forlag